Мистер Долар (комедија у четири чина)/36
ЧЕТВРТИ ЧИН

Башта кафане код „Долара" (пређе „Поноћно сунце") ограђена од улице ниским зеленим филаретама на које се с улице наслонила деца да слушају музику. Према тој огради, с леве стране, ниска зграда кафане која залеђем гледа у башту. У кафану улази и излази келнер са пићем. У башти седам до осам столова застртих чистим, белим чаршавима. Преко целе баште разапете електричне жице о које виси четири до пет сијалица са обичним, плеханим ширмовима. — За једним столом, који је до саме филарете, напред. I и II гост, и пред њима пиће; за другим столом крај самих врата од кафане, један гост а за трећим столом, у дубини, испред подијума, два госта и једна проблематична дама. — На подијуму, који је у дубини, свира мала музика од три инструмента (можда: виолина, армоника и флаута) а крај самог подијума, за једним столом, седи певачица. Већ при дизању завесе овај оркестар свира. Гости воде жив разговор међ собом, и, док се келнер наслонио на филарете иза првог стола, дотле, Маришка, задовољна лица, стоји на вратима кафанице)

I

I ГОСТ (За столом напред, Он је водио жив разговор са својим пријатељем док је музика свирала и на један мах, кад музика престане, чује се гласно део његове реченице): Ја мислим, Енглеска би у том случају дебуширала Гибралтар!
II ГОСТ: Па да, јер би морала целу флоту бацити у источне воде.
I ГОСТ: Тамо би се одиграли судбоносни догађаји.
III ГОСТ (За столом за којим је и дама, куца у сто).
ЈЕДАН КЕЛНЕР: Молим! (Прилази столу).
III ГОСТ (Наручује пиће додајући келнеру боцу од пола литре).
ЈЕДАН КЕАНЕР (Одлази у кафану).
IV ГОСТ (Онај што је сам за столом): Газдарице!
МАРИШКА (С врата): Молим!
IV ГОСТ: Добили сте данас ново вино. Нећете га зар вечерас служити?
МАРИШКА: А не, оставићу који дан да се слегне.
IV ГОСТ: Је ли добро?
МАРИШКА: Особито. Досад нисам тако добро вино имала. 
I ГОСТ (Са стола напред): Газдарице. Смем ли вас замолити на реч-две! 
МАРИШКА: Молим! (Прилази томе столу).
I ГОСТ: Хоћете ли бити тако добри да нам кажете зашто сте напустили овој кафани име "Поноћно сунце” и назвали је код "Долара”?
МАРИШКА: Па тако! — (За то време долази један продавац ушећереног воћа; одлази прво столу где је дама где му купују а затим осталим столовима, где га одбијају. Он и други продавци разни предмета, провлачс се чешће кроз овај чин. Тако: продавац ножева за жилете, дрвених муштикла и пертла за ципеде: рускиња са цвећем продавац печених лешника и бадема и т. д.)
I ГОСТ: Ја сам чуо две верзије па не знам која је тачна. По првој верзији, на дан када сте примили кафану, први гост који вам је дошао, платио је свој рачун доларима и тако, прва пара која вам је пала, био је долар. А како је та пара повукла и све остале — јер ви се не можете пожалити, вама врло добро иде — то сте ви из поштовања према овој пари, назвали кафану код "Долара”. Ова је прича врло вероватно, а друга, не бих рекао да је тако вероватна.
МАРИШКА: Да чујем?
I ГОСТ: Ви сте, газдарице, успели за месец дана, како држите ову кафану, да јој придобијете врло отмене госте, који после поноћи овде увраћају. Они пробављају вече или у позоришту или у ком већем локалу а затим долазе овамо. Они чак и шампањизирају код вас и остављају вам лепу пару. Разуме се да су то онда гости о којима морате водити рачуна. Е, веле, један међу њима је потпуно ћелав и сви га у друштву дирају да се ваша кафана по њему зове „Поноћно сунце”. Из пажње према томе госту — тако се бар каже — ви сте променили име кафане.
МАРИШКА (Слатко се смеје): Верујте, ни једно ни друго није. Променила сам тако, ово ми се име много више допада.
ПЕВАЧИЦА (Обучена је обично, са умереним деколтеом и голих руку, Пење се на подијум и, праћена музиком, пева једну народну песму По свршетку песме аплауз свих у башти. Она слази са подијума, узима тањир са стола за којим је седела и прилази најпре столу за којим је дама а затим и свима осталима)
III ГОСТ (Пошто је певачица отишла од стола, лупа): Да платим!
МАРИШКА (Прилази и обрачунава се).
II ГОСТ (Кад певачица приђе томе столу): Нешто вам вечерас не иде песма од срца? 
ПЕВАЧИЦА: Не пева се од срца кад је мало гостију.
I ГОСТ: Па тек је прошла поноћ, сад ће наићи ваши гости.
ПЕВАЧИЦА (Одлази даље).
III ГОСТ (Са дамом и оним другим господином, пошто су платили, одлазе): Лаку ноћ!
МАРИШКА: Лаку ноћ!
ЈЕДАН КЕЛНЕР: Добру ноћ желим!
ПЕВАЧИЦА (Пошто је била и код четвртог стола, одлази на своје место).
МАРИШКА (Распрема сто са којега су отишли гости).
I ГОСТ (Показујући на госте који су отишли): Познајете ли ту женску?
II ГОСТ: Не!
I ГОСТ: Била је најпре продавачица цвећа, затим, врло кратко време, глумица у неком путујућем позоришту, одакле је нечујно нестала и пуне три године није се нигде виђала. Вратила се ту скоро и, чујем сад је агент неког осигуравајућег друштва и, веле, добро успева. Изгледа да је осигурала и тога младића што је с њом.
IV ГОСТ (Онај сам): Да платим.
МАРИШКА (Прилази му, обрачунава се, гост одлази)
II ГОСТ (Диже се и навирује преко филарета, јер се чују аутомобилске трубе. Блесне два трппут и сноп светлости): Неколико се аутомобила зауставише. Да ли ће овамо?
I ГОСТ: Извесно. Где би иначе у овај крај? Газдарице, изгледа да вам долазе гости!
МАРИШКА: Музика! (Музика засвира неки буран марш).

Мистер Долар (комедија у четири чина)